b'\n_START_ARTICLE_\nGlicerijus\n_START_SECTION_\nI\xc5\xa1kilimas\n_START_PARAGRAPH_\nApie Glicerij\xc5\xb3 \xc5\xbeinoma ma\xc5\xbeai. Prie\xc5\xa1 tampant imperatoriumi jis buvo Ravenos r\xc5\xabm\xc5\xb3 imperatori\xc5\xa1kosios sargybos vadas, o anks\xc4\x8diau vadovavo kariams Dalmatijoje._NEWLINE_472 m. kilo pilietinis karas tarp imperatoriaus Antemijaus ir jo karved\xc5\xbeio Ricimero. Jis nu\xc5\xbeud\xc4\x97 Antemij\xc5\xb3 ir paskyr\xc4\x97 Olibrij\xc5\xb3 imperatoriumi, bet greitai jie abu mir\xc4\x97. Ryt\xc5\xb3 Romos imperatorius Leonas vilkino naujo imperatoriaus i\xc5\xa1rinkim\xc4\x85, tad germanai, tarnaujantys rom\xc4\x97n\xc5\xb3 armijoje, kuriems atstovavo Ricimero s\xc5\xabn\xc4\x97nas Gundobadas, i\xc5\xa1rinko imperatoriumi Glicerij\xc5\xb3 473 m. kovo 3 d. ar kovo 5 d. Ravenoje.\n_START_SECTION_\nValdymas\n_START_PARAGRAPH_\nGlicerijus band\xc4\x97 susitaikyti su Ryt\xc5\xb3 Romos imperatoriumi ir gan s\xc4\x97kmingai atr\xc4\x97m\xc4\x97 barbar\xc5\xb3 puolim\xc4\x85. Daugum\xc4\x85 savo valdymo laiko jis praleido \xc5\xa0iaur\xc4\x97s Italijoje._NEWLINE_473 m. vizigot\xc5\xb3 karalius Eurikas prad\xc4\x97jo \xc4\xafsiver\xc5\xbeim\xc4\x85 \xc4\xaf Italij\xc4\x85, bet jo karo vad\xc4\x85 Vincentij\xc5\xb3 nugal\xc4\x97jo ir nu\xc5\xbeud\xc4\x97 Glicerijui i\xc5\xa1tikimi Ala ir Sindila. Ta\xc4\x8diau jis negal\xc4\x97jo sutrukdyti Eurikui u\xc5\xbeimti Arlio ir Marselio Galijoje. Tuo metu Vidimiro vadovaujami ostgotai prad\xc4\x97jo \xc5\xbeygiuoti \xc4\xaf Italij\xc4\x85. Glicerijus nenor\xc4\x97jo, kad got\xc5\xb3 armijos susijungt\xc5\xb3, tad Glicerijus dav\xc4\x97 2000 solid\xc5\xb3 ky\xc5\xa1\xc4\xaf ir \xc4\xaftikino, kad Vidimiro norimos \xc5\xbeem\xc4\x97s u\xc5\xbeimtos vizigot\xc5\xb3, o jam geriau keliauti \xc4\xaf Galij\xc4\x85._NEWLINE_Ryt\xc5\xb3 Romos imperatorius Leonas nepripa\xc5\xbeino nei Olibrijaus, nei Glicerijaus, o savo kandidatu pasirinko Julij\xc5\xb3 Nepos\xc4\x85, Dalmatijos karo vad\xc4\x85, imperatorien\xc4\x97s Verinos giminait\xc4\xaf. D\xc4\x97l v\xc4\x97lyvo i\xc5\xa1rinkimo, Neposas negal\xc4\x97jo i\xc5\xa1vykti, nes uostai u\xc5\xbesidar\xc4\x97 \xc5\xbeiemai. 474 m. saus\xc4\xaf mir\xc4\x97 Leonas I, o jo \xc4\xafp\xc4\x97diniu tapo Leonas II, kuris savo kolega pasirinko t\xc4\x97v\xc4\x85 Zenon\xc4\x85. \xc5\xa0is toliau nepripa\xc5\xbeino Glicerijaus, kuris steng\xc4\x97si nesipykti su Konstantinopoliu ir patraukti \xc4\xaf savo pus\xc4\x99 ba\xc5\xbeny\xc4\x8di\xc4\x85.\n_START_SECTION_\nNuvertimas ir mirtis\n_START_PARAGRAPH_\n474 m. atv\xc4\x97rus uostus Julijus Neposas i\xc5\xa1vyko \xc4\xaf Italij\xc4\x85 nuversti Glicerijaus. \xc5\xa0is tikriausiai vyko \xc4\xaf Rom\xc4\x85 sutelkti pasiprie\xc5\xa1inim\xc4\x85, bet Julijus Neposas atvyko \xc4\xaf Port\xc4\x85 liepos m\xc4\x97n. ir nuvert\xc4\x97 imperatori\xc5\xb3 be kovos. Glicerijus tapo Salonos vyskupu Dalmatijoje. Manoma, kad Gundobadas tuo metu buvo Galijoje ir rinko karius ar per\xc4\x97m\xc4\x97 i\xc5\xa1 t\xc4\x97vo burgund\xc5\xb3 karaliaus titul\xc4\x85. Galimas daiktas, kad jis nesiprie\xc5\xa1ino Glicerijaus nuvertimui, nes Romos senatas nenor\xc4\x97jo paremti imperatoriaus._NEWLINE_Glicerijus buvo Salonoje 475 m., kai gr\xc4\xaf\xc5\xbeo Julijus Neposas po to, kai j\xc4\xaf nuvert\xc4\x97 karo vadas Flavijus Orestas ir 476 m. kai paskutin\xc4\xaf Vakar\xc5\xb3 Romos imperatori\xc5\xb3 Romul\xc4\x85 Augustul\xc4\x85 nuvert\xc4\x97 Odoakras, herul\xc5\xb3 vadas. Manoma, kad Glicerijus mir\xc4\x97 Salonoje.'